# ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ ԵՎ ԿԱՆԽԱՏԵՍՈՒՄՆԵՐ

1.1 ՄԱԿՐՈՏՆՏԵՍԱԿԱՆ ԱՄՓՈՓԱԳԻՐ ԵՎ ՇՐՋԱՆԱԿ

* Դեռևս 2019թ. վերջին կանխատեսվում էր, որ աշխարհի ավելի քան 170 երկրների տնտեսությունները 2020թ. կաճեն։ Մինչդեռ, կորոնավիրուսի համավարակի (COVID 19) ազդեցության գնահատականների ձևավորմանը զուգընթաց վերանայվեցին նաև հենց այդ նույն թվով երկրների տնտեսական զարգացումների կանխատեսումները՝ անկման ուղղությամբ։ Ներկայում, ամբողջ աշխարհը շարունակելով կրել համավարակի առաջին ալիքի բացասական հետևանքները, պայքարում է բռնկված երկրոդ ալիքի առողջապահական և տնտեսական ազդեցությունների դեմ: Այս պայմաններում հատկանշական է, որ զգալի անկում է կանխատեսվում ՀՀ գործընկեր երկրների տնտեսությունների համար, որի էական բացասական ազդեցությունը ՀՀ տնտեսության վրա անխուսափելի է։
* Կորոնավիրուսի համավարակով պայմանավորված արտակարգ դրության, կիրառվող սահմանափակումների պայմաններում ՀՀ-ում նվազել է ինչպես պահանջարկը, այնպես էլ առաջարկը: Առավելապես տուժել են ծառայությունների, շինարարության և մշակող արդյունաբերության ճյուղերը։ Վերոնշյալ ընթացիկ իրավիճակի, ՀՀ գործընկեր երկրների ընթացիկ և կանխատեսված տնտեսական զարգացումների, համավարակի երկրորդ ալիքի և 2020թ. սեպտեմբերի 27-ին Ադրբեջանի կողմից Արցախի Հանրապետության դեմ սանձազերծած լայնամասշտաբ պատերազմական գործողությունների (այսուհետ՝ Արցախյան պատերազմ) գնահատվող ազդեցությունների պայմաններում 2020թ. սպասվում է 7.9% տնտեսական անկում, իսկ 2021թ.՝ 3.2% տնտեսական աճ:
* Տնտեսական ակտիվության դանդաղման և թուլացող ներքին ու արտաքին պահանջարկի պայմաններում 2020թ. կանխատեսվում է արտահանման և ներմուծման դոլարային ծավալների անկում, որի պատճառով առևտրային բացասական պակասուրդը կկրճատվի, իսկ ընթացիկ հաշիվը կբարելավվի: 2021թ. ընթացիկ հաշվի պակասուրդը, լինելով շեղված իր երկարաժամկետ հավասարակշիռ մակարդակից, փոքր-ինչ կխորանա:
* Հարկաբյուջետային կանոններին համահունչ՝ 2020թ. հարկաբյուջետային քաղաքականությունը կլինի խթանող: Պետական բյուջեի ծախսերը կաճեն՝ մի կողմից համավարակի հետևանքով առաջացած տնտեսական շոկերին հակազդելուն ուղղված հակաճգնաժամային միջոցառումների իրականացման, մյուս կողմից՝ Արցախյան պատերազմական գործողություններով պայմանավորված ծախսերը ֆինանսավորելու նպատակով։ Ընդ որում, 215 մլրդ դրամ կամ ՀՆԱ-ում 3.5% հակաճգնաժամային միջոցառումները, այդ թվում՝ կորոնավիրուսի սոցիալ-տնտեսական հետևանքների կանխարգելմանն ուղղված փաթեթի (150 մլրդ դրամ) ամբողջական օգտագործումը, ինչպես նաև հարկային քաղաքականության ոլորտում կատարված բարեփոխումները (շահութահարկի գծով՝ 65 մլրդ դրամ) թույլ կտան մեղմել տնտեսական անկումը։
* ԿԲ-ն կարճաժամկետ հատվածում կշարունակի վարել խթանող դրամավարկային քաղաքականություն, և, անհրաժեշտության դեպքում, կպահպանի քաղաքականության խթանող դիրքը նաև 2021թ.։
* Պետք է նշել, որ համավարակի տարածման և տևողության մեծ անորոշություններով պայմանավորված, համաշխարհային տնտեսության զարգացման ընթացքը մեծապես կախված է COVID-19 համավարակի հաղթահարմանն ուղղված առողջապահական միջոցառումներից։ Այս պայմաններում, անորոշության մեծ աստիճանից ելնելով՝ 2021թ., ինչպես աշխարհի և ՀՀ գործընկերների, այնպես էլ ՀՀ տնտեսական աճի կանխատեսումներում գերակշռում են դեպի ներքև ռիսկերը։ Դեպի ներքև ռիսկեր կարող են ի հայտ գալ Արցախյան պատերազմի հետագա ազդեցությունների և հակամարտության հետագա ընթացքի հետ կապված անորոշություններից։ Բացի այդ, ՀՀ տնտեսական զարգացումների հետագա ընթացքի մասով էական դերակատարում ունի ՀՀ կառավարության՝ համավարակի տնտեսական հետևանքների կանխարգելմանն, Արցախյան պատերազմի հետևանքների մեղմանն ու տնտեսության վերականգմանն ուղղված միջոցառումների ընթացքը։

*Աղյուսակ 1.1. 2021թ. պետական բյուջեի մակրոտնտեսական շրջանակ*

| *Հիմնական մակրոտնտեսական ցուցանիշներ* | 2017 | 2018 | 2019 | 2020 | 2021 |
| --- | --- | --- | --- | --- | --- |
| փաստ | փաստ | փաստ | սպասում | ծրագիր |
| Անվանական ՀՆԱ, մլրդ դրամ | 5,564.5 | 6,017.0 | 6,569.0 | 6,075.9 | 6,395.3 |
| Տնտեսական աճ, % | 7.5 | 5.2 | 7.6 | -7.9 | 3.2 |
| ՀՆԱ դեֆլյատորի աճ, % | 2.1 | 2.8 | 1.5 | 0.4 | 2.0 |
| Գնաճ (ժամանակաշրջանի վերջ), % | 2.6 | 1.8 | 0.7 | 1.9 | 1.7 |
| Գնաճ (միջին), % | 1.0 | 2.5 | 1.4 | 1.2 | 1.9 |
| ՀՆԱ իրական աճն ըստ ճյուղերի ավելացված արժեքների, % | | | | | |
| Արդյունաբերություն | 11.8 | 4.9 | 8.3 | -0.6 | 3.6 |
| Գյուղատնտեսություն | -5.1 | -6.9 | -2.6 | 0.7 | 2.3 |
| Շինարարություն | 2.8 | 0.6 | 3.7 | -17.6 | 3.3 |
| Ծառայություններ | 10.6 | 9.1 | 10.7 | -10.5 | 3.0 |
| Զուտ հարկեր | 9.7 | 8.0 | 7.1 | -11.1 | 4.6 |
| ՀՆԱ ծախսային բաղադրիչների իրական աճերը, % | | | | | |
| Վերջնական սպառում | 11.6 | 3.8 | 11.8 | -8.5 | 4.3 |
| Պետական | -2.1 | -3.0 | 12.5 | 5.6 | 1.1 |
| Մասնավոր | 14.0 | 4.8 | 11.7 | -10.6 | 4.9 |
| Հիմնական միջոցներում ներդրումներ[[1]](#footnote-1) | 9.7 | 4.8 | 4.4 | -10.5 | 3.0 |
| Պետական | 9.9 | 3.4 | 38.9 | 38.9 | -25.5 |
| Մասնավոր | 9.7 | 5.1 | -2.2 | -20.9 | 13.6 |
| Արտահանում | 19.3 | 5.0 | 16.0 | -28.7 | 7.4 |
| Ներմուծում | 24.6 | 13.3 | 12.0 | -27.7 | 6.0 |
| Արտաքին հատված (մլն ԱՄՆ դոլար) | | | | | |
| Ընթացիկ հաշիվ | -173.9 | -860.0 | -987.5 | -731.7 | -772.3 |
| Ապրանքների և ծառայությունների հաշվեկշիռ | -1,241.5 | -1,702.3 | -1,828.8 | -1,539.3 | -1,673.5 |
| Արտահանում | 4,409.1 | 4,907.2 | 5,640.7 | 3,867.2 | 4,231.1 |
| Փոփոխություն, % | 23.7 | 11.3 | 14.9 | -31.4 | 9.4 |
| Ներմուծում | 5,650.6 | 6,609.5 | 7,469.5 | 5,406.5 | 5,904.5 |
| Փոփոխություն, % | 26.4 | 17.0 | 13.0 | -27.6 | 9.2 |
| Դրամական փոխանցումներ | 1,179.3 | 1,136.2 | 1,143.8 | 1,119.7 | 1,188.1 |
| ՀՆԱ-ի նկատմամբ % | | | | | |
| Ընթացիկ հաշիվ | -1.5 | -6.9 | -7.2 | -5.9 | -6.1 |
| Ապրանքների և ծառայությունների հաշվեկշիռ | -10.8 | -13.7 | -13.4 | -12.4 | -13.3 |
| Արտահանում | 38.2 | 39.4 | 41.3 | 31.0 | 33.7 |
| Ներմուծում | 49.0 | 53.1 | 54.7 | 43.4 | 47.0 |
| Դրամական փոխանցումներ | 10.2 | 9.1 | 8.4 | 9.0 | 9.5 |

1.2. ՀԱՄԱՇԽԱՐՀԱՅԻՆ ՏՆՏԵՍՈՒԹՅԱՆ ԵՎ ԳՈՐԾԸՆԿԵՐ ԵՐԿՐՆԵՐԻ ԶԱՐԳԱՑՈՒՄՆԵՐ ԵՎ ԿԱՆԽԱՏԵՍՈՒՄՆԵՐ

Կորոնավիրուսի համավարակի (COVID-19) հետևանքով համաշխարհային տնտեսությունն ապրում է այնպիսի անկում, որը չի դիտվել 1930-ականների «Մեծ Դեպրեսիայից» ի վեր: Համավարակը խաթարել է համաշխարհային տնտեսության բնականոն զարգացումն ինչպես զարգացած, այնպես էլ զարգացող երկրներում՝ հանգեցնելով ամբողջ աշխարհում առողջապահական և տնտեսական ճգնաժամի։ ԱՄՀ-ի հոկտեմբերի գնահատականներով 2020թ. համաշխարհային տնտեսական անկումը կկազմի 4.4%, որը հունիսի կանխատեսումների համեմատ վերանայվել է դրական ուղղությամբ՝ պայմանավորված շատ երկրների սպասվածից ավելի լավ զարգացումներով: Վերանայումների համաձայն ՀՀ հիմնական գործընկեր երկրներում նույնպես անկումը կլինի ավելի մեղմ. 2020թ. ՌԴ-ում կանխատեսվում է 4.1% անկում, Եվրոգոտում՝ -8.3, ԱՄՆ-ում՝ -4.3, իսկ Չինաստանում կանխատեսվում է 1.9% աճ: Այդուհանդերձ, կորոնավիրուսի համավարակի երկրորդ ալիքի հետ կապված անորոշությունները պահպանվում եմ: Համաշխարհային ՀՆԱ-ի մակարդակի 2021թ. ընթացքում վերականգնման գնահատականների հետ մեկտեղ՝ ինչպես համաշխարհային տնտեսության, այնպես էլ ՀՀ հիմնական գործընկեր երկրների տնտեսական աճերի 2021թ. կանխատեսումները հունիսի կանխատեսումների համեմատ վերանայվել են դեպի ներքև

*Աղյուսակ 1.2. ԱՄՀ կանխատեսումներ*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2019 | 2020 թ.-ի կանխատեսում | | | | 2021 թ.-ի կանխատեսում | | | |
|  | Փաստ | 2020 Հունվ. | 2020 Ապրիլ | 2020 Հունիս | 2020 Հոկտ. | 2020 Հունվ. | 2020 Ապրիլ | 2020 Հունիս | 2020 Հոկտ. |
| Աշխարհի տնտեսական աճ, % | 2.8 | 3.3 | –3.0 | –4.9 | -4.4 | 3.4 | 5.8 | 5.4 | 5.2 |
| ՌԴ | 1.3 | 1.9 | –5.5 | –6.6 | -4.1 | 2.0 | 3.5 | 4.1 | 2.8 |
| Եվրոգոտի | 1.3 | 1.3 | –7.5 | –10.2 | -8.3 | 1.4 | 4.7 | 6.0 | 5.2 |
| Չինաստան | 6.1 | 5.6 | 1.2 | 1.0 | 1.9 | 5.8 | 9.2 | 8.2 | 8.2 |
| ԱՄՆ | 2.2 | 2.0 | –5.9 | –8.0 | -4.3 | 1.7 | 4.7 | 4.5 | 3.1 |
| Համաշխարհային առևտրի աճ, % | 1.0 | 2.9 | -11.0 | -11.9 | -10.4 | 3.7 | 8.4 | 8.0 | 8.3 |

*Աղբյուրը` ԱՄՀ «World Economic Outlook»*

Հումքային ապրանքների համաշխարհային գները կտրուկ նվազում են։ Համավարակով պայմանավորված ամբողջ աշխարհում պահանջարկի անկումը, անորոշության բարձրացումը և նավթի շուկայում հիմնական խաղացողների միջև տարաձայնությունները հանգեցրել են նավթի գների նվազման, սակայն պղնձի միջազգային գները խոր անկումից հետո տարվա երկրորդ կեսից սկսել են արագ տեմպերով վերականգնվել: 2020թ. հունվար-հոկտեմբեր ամիսներին նավթի միջազգային գները նվազել են 35.2%-ով, պղնձի գները՝ 1.6%-ով: Վերջին կանխատեսումներով (Բլումբերգ, 2020թ. նոյեմբեր) 2020թ. նավթի բորսային գները կնվազեն 36.7%-ով, իսկ պղնձի գները կաճեն 3.2%‑ով, ընդ որում՝ 2021թ. նավթի գները նույնպես կսկսեն վերականգնվել:

Զարգացող երկրներում ազգային արժույթները թուլացել են, իսկ երկրների ռիսկի հավելավճարները՝ բարձրացել: Համավարակն իր բացասական ազդեցությունն է թողել նաև միջազգային ֆինանսական շուկաների վրա, երկրների միջև առևտրային սահմանափակումները, ներդրումային միջավայրի բարձր անորոշությունը թուլացրել են զարգացող երկրների ազգային արժույթները և բարձրացրել երկրների ռիսկի հավելավճարները[[2]](#footnote-2)։

Միջազգային տնտեսական և ֆինանսական զարգացումները և կանխատեսումները

|  |  |
| --- | --- |
| *Գծապատկեր 1.1 Համաշխարհային ամենախոր*  *անկումը «Մեծ Դեպրեսիայից» հետո և թույլ*  *վերականգնումը հաջորդ տարի, տնտեսական աճեր*  *Աղբյուրը՝ ԱՄՀ* | *Գծապատկեր 1.2 Հումքային ապրանքների գների դինամիկան*  *Աղբյուրը՝ կանխատեսումները ըստ Բլումբերգի* |
| *Գծապատկեր 1.3. Թույլ պահանջարկի և սահմանափակումների արտացոլումը*  *համաշխարհային առևտրում*  *Աղբյուրը՝ ԱՄՀ* | *Գծապատկեր 1.4. Զարգացող երկրներում ազգային արժույթները դոլարի նկատմամբ թուլացել են*  *Աղբյուրը՝ Բլումբերգ, ՀՀ ԿԲ, ՀՀ ՖՆ հաշվարկներ* |
| *Գծապատկեր 1.5. Բաժնետոմսերի միջազգային*  *շուկան վերականգնվում է*  *Աղբյուրը՝ Բլումբերգ, ՀՀ ՖՆ հաշվարկներ* | *Գծապատկեր 1.6. Զարգացող երկրներում ռիսկի* *հավելավճարները[[3]](#footnote-3) կայունացել են բարձր մակարդակում*  *Աղբյուրը՝ Բլումբերգ* |

Առողջապահական և տնտեսական ճգնաժամին հակազդելու համար աշխարհում Կառավարությունները և Կենտրոնական բանկերը ավելի ագրեսիվ են խթանում տնտեսություններին, քան իրականացրել են համաշխարհային ֆինանսական ճգնաճամի ժամանակ։ COVID-19 համարավարակի հետևանքները հաղթահարելու համար հարկաբյուջետային քաղաքականությունը առանցքային դերակատարում ունի։ ԱՄՀ գնահատումներով[[4]](#footnote-4) հարկաբյուջետային փաթեթներն աշխարհի մակարդակով սեպտեմբերի 11-ի դրությամբ գնահատվում են 11.7 տրիլիոն դոլար, կամ համաշխարհային ՀՆԱ շուրջ 12%-ը։ Դրանց շուրջ կեսը ծախսային կամ հարկային (բյուջեի վրա ուղղակի ազդեցություն ունեցող) միջոցառումներն են, մյուս կեսը՝ վարկերի և վարկային երաշխիքների տրամադրումը։ Կենտրոնական բանկերը ևս խթանող դրամավարկային քաղաքականությամբ հակազդում են համավարակի տարածման տնտեսական ազդեցություններին՝ նվազեցնելով տոկոսադրույքները և ներդնելով ֆինանսական շուկայից ակտիվների ձեռք բերման աննախադեպ ծրագրեր։

*Գծապատկեր 1.7. Համաշխարհային տնտեսության և հարկաբյուջետային քաղաքականության արձագանքը (% ՀՆԱ-ում) ճգնաժամերի տարիներին*

|  |  |  |
| --- | --- | --- |
|  |  |  |

1.3. ՀՀ ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ ԵՎ ԿԱՆԽԱՏԵՍՈՒՄՆԵՐ

1.3.1. ՀՆԱ և տնտեսական աճ

2019թ. ՀՀ տնտեսությունը շարունակեց աճել ավելի արագ տեմպերով և գրանցվեց 7.6% տնտեսական աճ՝ համաշխարհային տնտեսության 2.9% աճի պայմաններում, ինչի շարժիչ ուժ են հանդիսացել ծառայությունների և արդյունաբերության ճյուղերը, ընդ որում՝ աճ է արձանագրվել տնտեսության բոլոր ճյուղերում, բացառությամբ գյուղատնտեսության: Պահանջարկի տեսանկյունից աճին նպաստել է ներքին պահանջարկը, ինչը պայմանվորված է եղել հիմնականում վերջնական սպառման բարձր աճով։

Կորոնավիրուսի համավարակի և դրա երկրորդ ալիքի բացասական ազդեցություններից անմասն չմնաց նաև ՀՀ տնտեսությունը։ Չնայած 2020թ. տարեսկզբի աճի բարձր տեմպերին՝ ՀՀ-ում և գործընկեր երկրներում բռնկված համավարակի բացասական ազդեցությամբ պայմանավորված, մարտ ամսից սկիզբ առան բացասական զարգացումներ, որոնք համավարակի տարածման կանխարգելման նպատակով կիրառված սահմանափակումների (առավել մանրամասն տես՛ ներդիր 1-ում) հետևանքով ապրիլին կտրուկ վատթարացան, ինչը՝ մայիս ամսին սահմանափակումների մեծ մասի վերացման արդյունքում հետագա ամիսներին սկսեց որոշակի տատանումներով բարելավվել:

|  |  |
| --- | --- |
| Ներդիր 1. Կորոնավիրուսային համավարակի (COVID-19) զարգացման դինամիկան ՀՀ-ում, կորոնավիրուսի կանխարգելման նպատակով տնտեսական գործունեության տեսակների սահմանափակումները | |
| 2020թ. մարտի 1-ին ՀՀ-ում գրանցվեց կորոնավիրուսով հիվանդության առաջին դեպքը, որից հետո վարակը շատ արագ տարածվեց։  Կորոնավիրուսային համավարակի տարածման կանխարգելման նպատակով 2020թ. մարտի 16-ից ՀՀ-ում հայտարարվեց արտակարգ դրություն և պարետի որոշումներով արգելվեց տնտեսական գործունեության որոշ տեսակների գործունեությունը, մասնավորապես արգելվեցին՝ | *Գծապատկեր․ ՀՀ-ում կորոնավիրուսի հաստատված դեպքերը* |
| *1. մարտի 16-ից՝ 20 և ավելի անձանց մասնակցությամբ համերգները, ցուցադրությունները, թատերական ներկայացումները, սպորտային, մշակութային, կրթական, ժամանցային, տոնական, հիշատակի և այլ միջոցառումները, ուսումնական գործընթացը (բացառությամբ՝ հեռավար ուսուցման) և այլ գործունեություններ,*  *2. մարտի 22-ից՝ առևտրի կենտրոնների (բացառությամբ՝ սննդի, խմիչքների, ծխախոտի մանրածախ առևտրի), բարերի, գիշերային ակումբների, պարահրապարակների, կինոֆիլմերի ցուցադրման, խաղատների, բուքմեյքերական և խաղագումարով գրազի կազմակերպման գործունեության սպասարկման գրասենյակների գործունեությունը,*  *3. մարտի 27-ից՝ գյուղատնտեսության բնագավառում օժանդակ գործունեությունը և ծառայությունների մատուցումը, շինարարությունը, առևտուրը (բացառությամբ՝ սննդամթերքի, խմիչքների, դեղատների գործունեության), կանոնավոր ուղևորափոխադրումները, անշարժ գույքի հետ կապված, մշակույթի, զվարճությունների, հանգստի, կացության, հանրային սննդի, տեղեկատվության և կապի, նորոգման և մի շարք այլ ծառայությունների գործունեությունը,*  *4. մարտի 31-ից՝ մշակող արդյունաբերության (բացառությամբ՝ սննդամթերքի, խմիչքների, դեղերի, զենքի, զինամթերքի և տնտեսական որոշ ապրանքատեսակների արտադրության) և ցամաքային, քաղաքային, մերձքաղաքային տրանսպորտի գործունեությունը։*  *Տնտեսական գործունեության որոշ տեսակների նկատմամբ գործող սահմանափակումները աստիճանաբար սկսեցին հանվել՝ սկսած ապրիլ ամսվա կեսերից, մասնավորապես թույլատրվեց՝*  *1. ապրիլի 13-ից՝ ծխախոտի, շինարարական որոշ նյութերի և կոնստրուկցիաների արտադրությունը, շինարարությունը (բացառությամբ ավարտական փուլի աշխատանքների) և մի շարք այլ գործունեություններ,*  *2. ապրիլի 23-ից՝ մի շարք արտադրությունների գործունեությունը, բացառությամբ մեծածախ առևտրի, անշարժ գույքի հետ կապված գործունեության, նորոգման և մի շարք այլ ծառայությունների մատուցումը,*  *3. մայիսի 4-ից՝ ամբողջ մշակող արդյունաբերությունը, շինարարությունը, առևտուրը (բացառությամբ՝ մոլերի, առևտրի կենտրոնների և շուկաների), տեղեկատվության և կապի ոլորտի գործունեությունը, ռեստորանների, բարերի, սրճարանների, պանդոկների գործունեությունը բացառապես բացօթյա տարածքում և մի շարք այլ գործունեություններ,*  *4. մայիսի 18-ից՝ տնտեսական գործունեության բոլոր տեսակների գործունեությունը, սակայն շարունակեցին գործել հեռավար ուսուցումը, հեռավար կազմակերպման հնարավորություն ունեցող գործունեության այլ տեսակները, հանրային միջոցառումների և որոշ բժշկական նշանակության ապրանքների և դեղորայքի հետ կապված որոշակի սահմանափակումներ, ինչպես նաև որոշակի ժամանակահատվածով ըստ անհրաժեշտության շարունակվեց կասեցվել առանձին տնտեսավարողների գործունեությունը,*  *5․ օգոստոսի 12-ից՝ ընտանեկան արարողությունների և ժամանցային բնույթի միջոցառումների անցկացումը (ոչ ավել քան 40 հոգու մասնակցությամբ), օդային ճանապարհով ՀՀ քաղաքացի չհանդիսացող անձանց մուտքը ՀՀ, որոշ բժշկական նշանակության ապրանքների և դեղորայքի ՀՀ-ից արտահանումը,*  *6․ օգոստոսի 18-ից՝ գրադարանների, թանգարանների, մշակույթի ոլորտի (այդ թվում՝ թատերահամերգային միջոցառումները և կինոցուցադրությունները, որոնք պետք է անցկացվեն բացառապես բացօթյա տարածքներում) գործունեությունը, ոչ ֆորմալ և շարունակական կրթությունը մի շարք ուղղություններով, սակայն դեռևս շարունակվեց պահպանվել սահմանափակումները արտադպրոցական սպորտային, արվեստի և մշակութային խմբակների մասով,*  *6. սեպտեմբերի 1-ից՝ բուհական կրթությունը միայն բակալավրիատի 1-ի կուրսի ուսանողների համար, իսկ մնացածի մասով՝ սահմանվեց հիբրիդային (հեռավար տեսական և առկա գործնական պարապմունքներ) եղանակով ուսումնական գործընթաց,*  *7․ սեպտեմբերի 15-ից՝ հանրակրթությունը, սակայն պայմանավորված համավարակի ահագնացող տեմպերով, նոյեմբերի 13-ից որոշակիորեն (ոչ ամբողջությամբ) անցում կատարվեց հեռավար ուսուցման։*  *2020թ. սեպտեմբերի 11-ից մինչև 2021թ. հունվարի 11-ը կորոնավիրուսային հիվանդությամբ պայմանավորված հայտարարվեց կարանտին (մինչ այդ գործող արտակարգ դրության փոխարեն) և սահմանվեց ՀՀ մուտքի և ելքի հատուկ ռեժիմ, մասնավորապես՝ ցամաքային սահմանի անցակետերով արգելվեց ՀՀ քաղաքացիություն չունեցող անձանց մուտքը ՀՀ (բացառությամբ սահմանված դեպքերի), իսկ հանրային միջոցառումները թույլատրվեցին միայն որոշակի սահմանափակումներով, մասնավորապես՝ տոնական, հիշատակի, սոցիալական, մշակութային, կրթական, սպորտային և այլ ժամանցային միջոցառումների (որոնք չեն հանդիսանում տնտեսական գործունեության տեսակ) մասնակիցների առավելագույն քանակ սահմանվեց 60 հոգին։* | |

Արդյունքում 2020թ. հունվար-սեպտեմբերին ՀՆԱ-ն կրճատվեց 7.1%-ով: Տնտեսության բոլոր ճյուղերում արձանագրվեց անկում, ընդ որում՝ տնտեսության անկումն առավելապես պայմանավորված էր ծառայությունների և շինարարության ճյուղերի նվազումներով՝ համապատասխանաբար՝ 4.3 և 1.1 տոկոսային կետերով։

|  |  |
| --- | --- |
| *Գծապատկեր 1.8. ՀՆԱ աճ (%) և ճ*յուղերի նպաստումները ՀՆԱ աճին, ( տ. կ.) | *Գծապատկեր 1.9. ՀՆԱ աճ (%) և պ*ահանջարկի բաղադրիչների նպաստումները ՀՆԱ աճին, ( տ. կ.) |

Հոկտեմբերի կեսերից համավարակի երկրորդ ալիքի տարածման տեմպերի կտրուկ արագացման, ինչպես նաև Արցախյան պատերազմի բացասական ազդեցությունների արդյունքում տնտեսական ակտիվության անկումը հոկտեմբեր ամսին կրկին խորացավ։ Արդյունքում 2020թ. հունվար-հոկտեմբերին արձանագրվեց տնտեսական ակտիվության (ՏԱՑ) 6.7% նվազում, ինչը զիջում է նախորդ տարվա ցուցանիշը 13.8 տոկոսային կետով: Տնտեսական ակտիվության նվազումը պայմանավորված է եղել ծառայությունների (6.0 տոկոսային կետ), առևտրի (1.6 տոկոսային կետ) և շինարարության (0.9 տոկոսային կետ) համախառն թողարկումների իրական անկումներով, իսկ արդյունաբերությունը 0.1 տոկոսային կետով հակազդել է[[5]](#footnote-5) տնտեսական ակտիվության անկմանը:

Զգալի թվով պոտենցիալ հիվանդ մարդկանց առկայության, մեկուսացման, կարանտինի, արտակարգ դրության հետևանքով աշխատելու անհնարինության, կիրառվող սահմանափակումների, պատերազմական գործողությունների, ինչպես նաև առկա անորոշությունների բացասական ազդեցություներն առավելապես կրեց ծառայությունների ճյուղը:

|  |  |
| --- | --- |
| *Գծապատկեր 1.10. ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ, (%)*  *Աղբյուրը՝ ՀՀ ՎԿ* | *Գծապատկեր 1.11. ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ, (%)*  *Աղբյուրը՝ ՀՀ ՎԿ* |
| *Գծապատկեր 1.12. Տնտեսության ճյուղերի նպաստումները ՏԱՑ-ին (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | *Գծապատկեր 1.13. Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ, (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

Համավարակի բացասական ազդեցությամբ պայմանավորված նվազեց նաև ներքին պահանջարկը: Արդեն 2020թ. առաջին ինն ամիսներին կրելով համավարակի բացասական հետևանքները՝ առկա անորոշությունների պայմաններում վերջնական սպառումը, կապիտալ ներդրումները, արտահանումն ու ներմուծումը նվազեցին: Այս միտումները շարունակվեցին նաև հոկտեմբեր ամսին. դա է վկայում տնտեսությունում առկա թույլ գնաճային միջավայրը, առևտրի շրջանառության զգալի նվազումը և աշխատավարձերի աճի դանդաղումը։

Կանխատեսում։ Կորոնավիրուսի համաշխարհային ճգնաժամի և դրա երկրորդ ալիքի հետևանքով շարունակվող բացասական ազդեցությունների, ինչպես նաև սեպտեմբեր-նոյեմբեր ամիսներին տեղի ունեցած Արցախյան պատերազմի բացասական տնտեսական ազդեցությունների պայմաններում 2020թ. կանխատեսվում է ՀՀ տնտեսության 7.9% տնտեսական անկում, իսկ 2021թ.՝ 3.2% աճ: 2020թ. անկումը պայմանավորված կլինի առաջարկի և պահանջարկի (ինչպես ներքին, այնպես էլ արտաքին) բացասական շոկերով։ ՀՀ կառավարության և ԿԲ կողմից վարվող խթանող հարկաբյուջետային և դրամավարկային քաղաքականության արդյունքում 2020թ. ՀՆԱ անկումը որոշակիորեն կմեղմվի։ Բացասական ազդեցությունների աստիճանական չեզոքացման հետ մեկտեղ տնտեսական աճը կվերականգնվի և 2021թ. տնտեսական աճը կլինի իր ներուժային մակարդակին մոտ: Տնտեսական աճը պայմանավորված կլինի հիմնականում ծառայությունների և արդյունաբերության ճյուղերի աճերով: Տնտեսության մյուս ճյուղերը նույնպես դրական ազդեցություն կունենան տնտեսական աճի վրա: Ամբողջական պահանջարկը նույնպես կաճի՝ պայմանավորված հիմնականում ներքին սպառողական և ներդրումային պահանջարկի աճերով:

2020թ. դեֆլյատորը կաճի՝ պայմանավորված ՍԳԻ-ի և ապրանքների միջազգային գների զարգացումներով, իսկ 2021թ.՝ ՍԳԻ-ին համահունչ կարագանա:

Վերոնշյալ զարգացումների պայմաններում անվանական ՀՆԱ-ն 2020թ. կկազմի 6,075.9 մլրդ դրամ՝ 1,019.2 մլրդ դրամով պակաս լինելով 2020թ. պետական բյուջեով ծրագրված ցուցանիշից, և 429.2 մլրդ դրամով` 2021-2023թթ. ՄԺԾԾ ցուցանիշից: Իսկ 2021թ. անվանական ՀՆԱ-ն կաճի՝ կազմելով 6,395.3 մլրդ դրամ։

|  |  |
| --- | --- |
| *Գծապատկեր 1.14.* *Անվանական ՀՆԱ և տնտեսական աճ*  *Աղբյուրը՝ ՀՀ ՎԿ, ՀՀ ՖՆ հաշվարկներ և կանխատեսումներ* | *Գծապատկեր 1.15.* *Իրական ՀՆԱ անկումը/աճը տնտեսական ճգնաժամերի տարիներին, (%)*  *Աղբյուրը՝ ՀՀ ՎԿ, ՀՀ ՖՆ կանխատեսում* |
| *Գծապատկեր 1.16. Տնտեսության առանձին ճյուղերի նպաստումը տնտեսական աճին*  *Աղբյուրը՝ ՀՀ ՎԿ, ՀՀ ՖՆ հաշվարկներ և կանխատեսումներ* | *Գծապատկեր 1.17. Տնտեսական աճին պահանջարկի բաղադրիչների նպաստումները*  *Աղբյուրը՝ ՀՀ ՎԿ, ՀՀ ՖՆ հաշվարկներ և կանխատեսումներ* |

Համախառն առաջարկի կանխատեսում. 2020թ. համավարակի և հոկտեմբերին սկիզբ առած դրա երկրորդ ալիքի բացասական ազդեցության հետևանքով առաջարկի կրճատմամբ, ներքին և արտաքին պահանջարկի անկմամբ, ինչպես նաև Արցախյան պատերազմի բացասական հետևանքներով պայմանավորված սպասվում է տնտեսական անկում: Մասնավորապես, ծառայությունների (ներառյալ առևտուրը), շինարարության և արդյունաբերության ճյուղերը կնվազեն համապատասխանաբար 10.5%-ով, 17.6%-ով և 0.6%-ով: Գյուղատնտեսությունը կաճի 0.7%-ով:

2021թ. համավարակի և Արցախյան պատերազմի բացասական ազդեցությունների աստիճանական չեզոքացման հետ մեկտեղ, պայմանավորված արտադրության բնականոն աշխատանքների վերագործարկմամբ, արտաքին և ներքին պահանջարկի վերականգնմամբ, տնտեսությունում իրականացվող ներդրումներով, ինչպես նաև ՀՀ կառավարության կողմից համավարակի ազդեցությունների, ինչպես նաև Արցախյան պատերազմի հետևանքների մեղմանը և արտահանման ու ներդրումների խթանմանն ուղղված քաղաքականություններով` ծառայությունները կաճեն 3.0%-ով, արդյունաբերությունը՝ 3.6%-ով, շինարարության ճյուղը՝ 3.3%-ով, իսկ գյուղատնտեսությունը՝ 2.3%‑ով:

|  |  |
| --- | --- |
| *Գծապատկեր 1.18. Ճյուղերի տեսակարար կշիռները ՀՆԱ-ի կազմում*  *Աղբյուրը՝ ՀՀ ՎԿ, ՀՀ ՖՆ հաշվարկներ և կանխատեսումներ* | *Գծապատկեր 1.19. Ծախսային բաղադրիչների* *տեսակարար կշիռները ՀՆԱ-ի կազմում*  *Աղբյուրը՝ ՀՀ ՎԿ, ՀՀ ՖՆ հաշվարկներ և կանխատեսումներ* |

Համախառն պահանջարկի կանխատեսում. Կրելով համավարակի և Արցախյան պատերազմի պայմաններում եկամուտների և տրանսֆերտների նվազման ազդեցությունը՝ 2020թ. վերջնական սպառումը կնվազի 8.5%-ով, իսկ ներդրումները՝ 10.5%-ով։ Սպառման և ներդրումների նվազումը կմեղմվի ՀՀ կառավարության և ԿԲ կողմից վարվող համավարակի կանխարգելմանն ուղղված խթանող հարկաբյուջետային և դրամավարկային քաղաքականությունների, ինչպես նաև Արցախյան պատերազմի հետևանքների մեղմանն ու ներդրումային միջավայրը խթանող ՀՀ կառավարության քաղաքա­կանության արդյունքում։ 2021թ. պահանջարկը աստիճանաբար կվերականգնվի՝ սպառումը կաճի 4.3%-ով, իսկ ներդրումները՝ 3.0%-ով:

Արտահանումը և ներմուծումը 2020թ. կնվազեն 28.7%-ով և 27.7%-ով՝ պայմանավորված հիմնականում համավարակի ներքին և արտաքին բացասական ազդեցություններով, ինչպես նաև պատերազմական գործողությունների հետևանքով, իսկ ՀՀ տնտեսական ակտիվության, համաշխարհային տնտեսության վերականգնման և տնօրինվող եկամտի աճի պայմաններում 2021թ. կաճեն համապատասխանաբար` 7.4%-ով և 6.0%-ով:

1.3.2. Աշխատանքի շուկա

Տնտեսական աճին զուգահեռ, 2019թ. գործազրկության մակարդակը նվազել է՝ 20.5%-ից հասնելով 18.9%-ի, իսկ աշխատուժի մասնակցության մակարդակն աճել՝ 56.9%-ից հասնելով 57.7%-ի: Նույն ժամանակաշրջանում զբաղվածների թիվն աճել է 4.3%-ով, իսկ գործազուրկներինը՝ կրճատվել 5.8%-ով, ինչը վկայում է տնտեսական աճի որակի բարելավման մասին: Ավելին, նույն ժամանակահատվածում իրական արտադրողականությունն աճել է 3.2%-ով: Միաժամանակ, ՀՀ ՎԿ կողմից աշխատանքի շուկայի վիճակագրության վերանայված մեթոդաբանության համաձայն գործազրկության մակարդակը 2019թ. կազմել է 17.9%, իսկ աշխատուժի մասնակցության մակարդակը՝ 58.9%: Նույն ժամանակաշրջանում զբաղվածների թիվը կազմել է 1,009.8 հազ. մարդ, իսկ գործազուրկների թիվը՝ 220.8 հազ, մարդ:[[6]](#footnote-6)

Միջին ամսական անվանական աշխատավարձը 2019թ. աճել է 5.8%-ով, միաժամանակ իրական աշխատավարձը` 1.4% միջին գնաճի պայմաններում ավելացել է 4.3%-ով:

2020թ. երկրորդ եռամսյակում գործազրկության մակարդակը նախորդ տարվա նույն ժամանակաշրջանի նկատմամբ աճել է 1.1 տոկոսային կետով՝ կազմելով 17.5%, պայմանավորված ընթացիկ տարվա առաջին կիսամյակում գրանցված 5.7% տնտեսական անկումով: Երկրորդ եռամսյակի գործազրկության մակարդակի վրա ակնհայտ է նաև համավարակի բացասական ազդեցությունը:

Աշխատանքի շուկայի հետագա զարգացումների վրա էական դերակատարում ունի Արցախյան պատերազմական գործողություններին ՀՀ քաղաքացիների մասնակցությունը: 2020թ. տնտեսական անկումը գնահատվում է, որ պայմանավորված կլինի նաև աշխատանքի առաջարկի բացասական շոկով։

|  |  |
| --- | --- |
| *Գծապատկեր 1.20. Գործազրկություն և զբաղվածություն*  *Աղբյուրը՝ ՀՀ ՎԿ* | *Գծապատկեր 1.21. Միջին ամսական անվանական աշխատավարձի կուտակային աճ*, 2020թ., %  *Աղբյուրը՝ ՀՀ ՎԿ* |

2020թ. տարեսկզբին արձանագրված աշխատավարձի աճի բարձր տեմպերը կրելով համավարակի բացասական ազդեցությունները գնալով դանդաղեցին: 2020թ. հունվար-հոկտեմբերին միջին ամսական անվանական աշխատավարձն աճել է 4.3%-ով՝ կազմելով 186,428 դրամ: Ընդ որում՝ սպառողական գների ինդեքսի 0.9% աճի պարագայում իրական աշխատավարձն աճել է 3.4%-ով: Պետական հատվածում միջին ամսական անվանական աշխատավարձն աճել է 6.3%-ով՝ կազմելով 165,514 դրամ, իսկ մասնավոր հատվածում՝ 3.1%-ով՝ կազմելով 196,386 դրամ:

1.3.3. ՀՀ վճարային հաշվեկշիռ, արտահանում և ներմուծում

2019թ. վճարային հաշվեկշռի ընթացիկ հաշվի պակասուրդը նախորդ տարվա համեմատ վատթարացել է 0.3 տոկոսային կետով և կազմել ՀՆԱ-ի 7.2%-ը: Ընթացիկ հաշիվը բնութագրվել է ապրանքների և ծառայությունների բացասական հաշվեկշռի խորացմամբ և դրամական փոխանցումների ծավալների նախորդ տարվա համեմատ թույլ աճով։

Կանխատեսում։ Արցախյան պատերազմի, համավարակի երկրորդ ալիքի բռնկման արդյունքում ներքին և արտաքին թույլ պահանջարկի, ինչպես նաև զբոսաշրջության կրճատման հետևանքներով 2020թ. ընթացիկ հաշվի պակասուրդը կփոքրանա՝ մոտենալով ՀՆԱ-ի 5.9% մակարդակի: Ընթացիկ հաշվի պակասուրդի նվազումը պայմանավորված կլինի ներմուծման նվազման հետևանքով առևտրային հաշվեկշռի բարելավմամբ։ ՀՀ տնտեսական ակտիվության վերականգնման պայմաններում 2021թ. ակնկալվում է ընթացիկ հաշվի պակասուրդի վատթարացում՝ պայմանավորված ապրանքների և ծառայությունների բացասական հաշվեկշռի խորացմամբ:

*Գծապատկեր 1.22. Ընթացիկ հաշվի պակասուրդը և բաղադրատարրերը (ՀՆԱ-ում %)*

*Աղբյուրը՝ ՀՀ ՎԿ, ՀՀ ՖՆ հաշվարկներ և կանխատեսումներ*

Արտահանում: 2019թ. արձանագրվել է ապրանքների և ծառայությունների դոլարային արտահանման երկնիշ՝ 14.9% աճ: 2019թ. ապրանքների արտահանումն աճել է 19.4%-ով և հիմնականում պայմանավորված է եղել մշակող և հանքագործական արդյունաբերության աճերով։ Ընդ որում մշակող արդյունաբերության դերը արտահանման կառուցվածքում բարձրացել է, որը տնտեսության կառուցվածքում բարելավման և այդ ոլորտի կշռի մեծացման հետևանք է: Ծառայությունների արտահանման աճը պայմանավորվել է զբոսաշրջության նախորդ տարվա համեմատ ավելի բարձր՝ շուրջ 15% աճով:

2020թ. համավարակի հետևանքով առավել մեծ վնասներ է կրել ծառայությունների արտահանման ոլորտը. 2020թ. առաջին կիսամյակում ծառայությունների արտահանումը կրճատվել է 38.9%-ով, որին հիմնականում նպաստել է զբոսաշրջության արտահանման 61.1% անկումը։ Ծառայությունների արտահանման նվազման տեմպերը երրորդ եռամսյակի ընթացքում խորացել են[[7]](#footnote-7):

Չնայած 2020թ. տարեսկզբի աճի բարձր տեմպերին՝ 2020թ. հունվար-հոկտեմբեր ամիսներին ՀՀ ապրանքների արտահանումը կրճատվել է 4.4%-ով, ինչը պայմանավորվել է տնտեսական սահմանափակումների, զբաղվածության կրճատման պայմաններում արտահանելի հատվածի արտադրության կրճատման, ինչպես նաև արտաքին պահանջարկի նվազմամբ: Հոկտեմբեր ամիսն իր վրա կրել է նաև Արցախյան պատերազմի և կորոնավիրուսի համավարակի երկրորդ ալիքի բռնկման տնտեսական ազդեցությունները՝ վերջին հինգ ամիսների ընթացքում գրանցելով ամենախորը տ/տ անկումը:

*Գծապատկեր 1.23․ 2020թ. ապրանքների արտահանման միտումները, %*

*Աղբյուրը՝ ՀՀ ՎԿ և ՀՀ ՖՆ հաշվարկներ:*

Կանխատեսում։ Համավարակի ներքին և արտաքին բացասական ազդեցություններով և Արցախյան պատերազմի տնտեսական հետևանքներով պայմանավորված 2020թ. սպասվում է շուրջ 31.4% արտահանման նվազում: 2021թ. համաշխարհային և ՀՀ տնտեսական ակտիվության վերականգման, արտահանման ու ներդրումների խրախուսմանն ուղղված ՀՀ կառավարության քաղաքականության պայմաններում ակնկալվում է արտահանման 9.4% աճ։

Ներմուծում: 2019թ. արձանագրվել է ապրանքների և ծառայությունների դոլարային ներմուծման 13% աճ: Ապրանքների ներմուծման ծավալներն աճել են 12.8%-ով՝ պայմանավորված տնտեսական ակտիվության, ներքին պահանջարկի, բնակչության տնօրինվող եկամուտների աճերով, ինչպես նաև մեծ քանակով ավտոմեքենաների ներկրմամբ: 2019թ. ընթացքում ներմուծման աճին մեծամասամբ նպաստել են վերջնական և միջանկյալ սպառման ապրանքները, դրական էր նաև կապիտալ բնույթի ապրանքների նպաստումը։ 2019թ. ծառայությունների ներմուծման աճը կազմել է 13.5% և հիմնականում պայմանավորվել է ճանապարհորդության հետ կապված ծառայությունների աճով:

2020թ. համավարակի պայմաններում տնտեսական ակտիվության և ներքին պահանջարկի նվազման, ինչպես նաև զբոսաշրջության սահմանափակումների հետևանքով ապրանքների և ծառայությունների ներմուծումը նվազել է։ Չնայած տարեսկզբի աճի տեմպերին՝ 2020թ. հունվար-հոկտեմբերին արձանագրվել է 14.9% ապրանքների ներմուծման անկում, որին հիմնական ազդեցությունն է ունեցել մաքսատուրքերի փոփոխությամբ պայմանավորված մարդատար ավտոմեքենաների ներկրման կտրուկ նվազումը: Ներմուծման կրճատմանը նպաստել է նաև միջանկյալ և վերջնական սպառման ապրանքների, ինչպես նաև կապիտալ բնույթի ապրանքների ներմուծման նվազումը։ Հոկտեմբեր ամիսն իր վրա կրել է նաև Արցախյան պատերազմի և կորոնավիրուսի համավարակի երկրորդ ալիքի բռնկման տնտեսական ազդեցությունները՝ վերջին վեց ամիսների ընթացքում գրանցելով ամենախորը տ/տ անկումը:

2020թ. առաջին կիսամյակի տվյալներով ծառայությունների ներմուծումը կրճատվել է 40.8%‑ով՝ հիմնականում պայմանավորված ճանապարհորդության և մարդատար տրանսպորտով զբոսաշրջության հետ կապված ծառայությունների 59% անկմամբ։ Ծառայությունների ներմուծման երկրորդ եռամսյակի նվազման տեմպերը երրորդ եռամսյակում խորացել են[[8]](#footnote-8)։

*Գծապատկեր 1.24․ 2020թ. ապրանքների ներմուծման միտումները, %*

*Աղբյուրը՝ ՀՀ ՎԿ և ՀՀ ՖՆ հաշվարկներ:*

Կանխատեսում։ Համավարակի և պատերազմի պայմաններում տնտեսական զարգացումներով և դրանց հետագա ազդեցություններով պայմանավորված 2020թ. սպասվում է 27.6% ներմուծման կրճատում: Ներմուծման նվազմանը կնպաստի նաև ավտոմեքենաների ներմուծման նախորդ տարվա համեմատ կտրուկ նվազումը՝ պայմանավորված օրենսդրական կարգավորումներով: 2021թ. ՀՀ ներքին պահանջարկի որոշակի վերականգման և երկրների միջև սահմանափակումների վերացման պայմաններում ներմուծման աճը կվերականգնվի՝ կազմելով 9.2%:

*Գծապարկեր 1.25․* *ՀՀ ապրանքների և ծառայությունների արտահանման և ներմուծման միտումները ՀՖՃ տարիներին և 2017-2021թթ., %*

*Աղբյուր՝ ՀՀ ՎԿ և ՀՀ ՖՆ հաշվարկներ և կանխաեսումներ:*

1.3.4. Փոխարժեքներ

2019թ. նախորդ տարվա միջինի համեմատ դրամն արժևորվել է բոլոր հիմնական արժույթների նկատմամբ: ԱՄՆ դոլարի նկատմամբ ՀՀ դրամը դրսևորել է հարաբերականորեն կայուն վարքագիծ. գրանցվել է ՀՀ դրամի անվանական արժեքի շուրջ 0.5% արժևորում: Եվրոյի և ՌԴ ռուբլու նկատմամբ ՀՀ դրամը նույնպես արժևորվել է, համապատասխանաբար՝ 6.1% և 4.0%‑ով:

Չնայած 2020թ. ընթացքում արժեզրկման որոշ ճնշումներին՝ ՀՀ դրամը համավարակի պայմաններում դրսևորել է կայուն վարքագիծ։ 2020թ. հունվար-հոկտեմբեր ամիսներին ՀՀ դրամի միջին փոխարժեքը կազմել է մոտ 485.0 ՀՀ դրամ 1 ԱՄՆ դոլարի դիմաց՝ նախորդ տարվա նույն ժամանակահատվածի միջինի նկատմամբ արժեզրկվելով մոտ 0.8%-ով: Համավարակով պայմանավորված ՀՀ փոխարժեքի շուկայում մարտ ամսին նկատվել են արժեզրկման ճնշումներ, որն իր առավելագույն արժեքին հասել է ապրիլի 1-ին՝ կազմելով 505 ՀՀ դրամ մեկ ԱՄՆ դոլարի դիմաց: Ստեղծված իրավիճակին ՀՀ ԿԲ-ի համարժեք արձագանքման արդյունքում դրամն աստիճանաբար կայունացել է: 2020թ. հունվար-հոկտեմբեր ամիսներին ՀՀ դրամն եվրոյի նկատմամբ արժեզրկվել է շուրջ 1.5%-ով, իսկ ռուսական ռուբլու նկատմամբ արժևորվել՝ 8.9%-ով:

ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն իրական արտահայտությամբ 2019թ. արժևորվել է 3.5%-ով, իսկ անվանական արտահայտությամբ՝ 7.2%-ով: 2020թ. հունվար-սեպտեմբեր ամիսներին ՀՀ դրամի իրական արդյունավետ փոխարժեքի արժևորումը կազմել է 2.0%, իսկ անվանականի արժևորումը՝ 4.7%՝ իր բացասական ազդեցությունը թողնելով տեղական ապրանքների արտաքին մրցունակության վրա:

|  |  |
| --- | --- |
| *Գծապատկեր 1.26. ՀՀ դրամի անվանական*  *փոխարժեքի օրական դինամիկան*  *հիմնական արժույթների նկատմամբ (աճ՝ արժեզրկում)*  *Աղբյուրը՝ ՀՀ ԿԲ, ՀՀ ՖՆ հաշվարկներ* | *Գծապատկեր 1.27. ՀՀ իրական և անվանական արդյունավետ փոխարժեքների կուտակային տ/տ աճերի դինամիկան (աճ՝ արժևորում)*  *Աղբյուրը՝ ՀՀ ԿԲ, ՀՀ ՖՆ հաշվարկներ* |
|  |  |

1.3.5. Գնաճ և դրամավարկային քաղաքականություն

2019թ. ընթացքում տնտեսությունը գտնվել է չափավոր գնաճային միջավայրում։ 2019թ. գնաճային միջավայրը թուլացել է՝ տարվա առաջին կեսին 12-ամսյա գնաճի փոքր ինչ արագացման, իսկ երկրորդ կեսին՝ էական դանդաղման արդյունքում։ 12-ամսյա գնաճը դեկտեմբերին կազմել է 0.7%, իսկ միջին գնաճը՝ 1.4%։ Գնաճի դանդաղմանը նպաստել են ապրանքային շուկաներում մրցակցության ավելացումը և սպառողական պահանջարկի կառուցվածքի փոփոխությունն ի հաշիվ երկարաժամկետ սպառման ապրանքների։

2020թ. հունվար-հոկտեմբեր ամիսներին գնաճը նախորդ տարվա նույն ժամանակահատվածի համեմատ դանդաղել է՝ կազմելով 0.9%, 1.6%-ի համեմատ։ Դանդաղումը պայմանավորված է համավարակի բռնկման և տնտեսական գործունեության սահմանափակումների պայմաններում մի կողմից արտաքին հատվածից եկող գնանկումային ազդեցություններով, և մյուս կողմից՝ ներքին մասնավոր պահանջարկի թուլացմամբ։

2019թ. ՀՀ կենտրոնական բանկի դրամավարկային քաղաքականությունն ունեցել է խթանող ուղղվածություն։ ԿԲ-ն նվազեցրել է վերաֆինանսավորման (ռեպո) տոկոսադրույքը 0.5 տոկոսային կետով, ինչպես նաև ֆինանսական շուկայում հանդես է եկել որպես իրացվելիության զուտ տրամադրող։ Ֆինանսական շուկայի կարճաժամկետ տոկոսադրույքների՝ վերաֆինանսավորման տոկոսադրույքի շուրջ ձևավորումն ապահովելու համար հիմնականում ամբողջությամբ բավարարվել է իրացվելիության նկատմամբ բանկային համակարգի պահանջարկը։

Համավարակի հետևանքով պահանջարկի նվազմանը հակազդելու նպատակով ՀՀ ԿԲ-ն թուլացրել է դրամավարկային պայմանները։ 2020թ. հունվար–հոկտեմբեր ամիսներին ՀՀ ԿԲ-ն վերաֆինանսավորման տոկոսադրույքը նվազեցրել է ընդհանուր առմամբ 1․25 տոկոսային կետով` ցածր գնաճային միջավայրում ավելացնելով դրամավարկային խթանման չափը։ Փողի շուկայի տոկոսադրույքների ձևավորումը վերաֆինանսավորման տոկոսադրույքի շուրջ ապահովելու համար ԿԲ-ն շարունակել է բավարարել իրացվելիության նկատմամբ բանկային համակարգի պահանջարկը՝ ռեպո գործարքների միջոցով ավելացնելով զուտ իրացվելիության ներարկման չափը։ Բացի դրանից, COVID-19-ի տարածմամբ պայմանավորված անորոշությունների բացասական հետևանքները մեղմելու նպատակով ԿԲ-ն հիմնական կապիտալի համարժեքության նորմատիվը 10%-ից իջեցնել 9%-ի, ինչպես նաև իրականացրել մակրոպրուդենցիալ քաղաքականության այլ միջոցառումներ[[9]](#footnote-9)։

Կանխատեսում. ԿԲ-ն միջնաժամկետ հատվածում կշարունակի պահպանել դրամավարկային քաղաքականության խթանող դիրքը։ Հաշվի առնելով 2020թ․-ի չորրորդ եռամսյակում համավարակի տարածման տեմպերի արագացման, 2020թ․-ի սեպտեմբերի վերջից Արցախյան պատերազմական գործողությունների, ինչպես նաև դրանց հետևանքով խորացած անորոշությունների հնարավոր բացասական ազդեցությունը ամբողջական պահանջարկի վրա, գնահատվում է, որ 2020 և 2021թթ կպահպանվի ցածր գնաճային միջավայրը և գնաճը մոտ կլինի նպատակային թիրախի ստորին շեմին:

*Գծապատկեր 1.28. Սպառողական գների աճը, դրամավարկային քաղաքականության հիմնական ցուցանիշները 2017-2020թթ. սեպտեմբեր/հոկտեմբերին և գնաճի կանխատեսումները 2020-2021թթ.*

*Աղբյուրը՝ ՀՀ ԿԲ, ՀՀ ՖՆ հաշվարկներ և կանխատեսումներ*

1.4. ԿԱՆԽԱՏԵՍՈՒՄՆԵՐԻ ՀԻՄՔՈՒՄ ԸՆԿԱԾ ԵՆԹԱԴՐՈՒԹՅՈՒՆՆԵՐԸ

2021թ. Պետական բյուջեի մակրոտնտեսական շրջանակի կանխատեսումներն իրականացվել են ՀՀ ՖՆ կողմից՝ կիրառելով տնտեսաչափական մոդելներ և համադրելով ՀՀ ՖՆ հարկաբյուջետային քաղաքականության դինամիկ ստոխաստիկ ընդհանուր հավասարակշռության (Fiscal Policy Strategy Dynamic Stochastic General Equilibrium (DSGE)) մոդելի[[10]](#footnote-10)՝ համավարակի հետևանքով առաջացած արտաքին, ներքին մի շարք շոկերի և հարկաբյուջետային միջոցառումների ազդեցությունների գնահատումների հետ:Սկզբնական կանխատեսումներն[[11]](#footnote-11) իրականացվել են օգոստոսի դրությամբ հասանելի տեղեկատվության հիման վրա, ապա այն վերանայվել է՝ հաշվի առնելով Արցախյան պատերազմի, կորոնավիրուսի համավարակի երկրորդ ալիքի, ընթացիկ տնտեսական զարգացումների և նոյեմբերի դրությամբ՝ ՀՀ գործընկեր երկրների տնտեսական, հումքային ապրանքների համաշխարհային գների ընթացիկ և կանխատեսվող զարգացումների, ինչպես նաև իրականացված և նախատեսվող հարկաբյուջետային միջոցառումների ՀՀ տնտեսության վրա ՀՀ ՖՆ կողմից գնահատված ազդեցությունները:

Սկզբնական կանխատեսումների հիմքում ընկած էր նաև այն ենթադրությունը, որ ՀՀ և գործընկեր երկրների տնտեսությունները եռամսյակային կտրվածքով «V-աձև» զարգացում են ունենալու՝ ամենամեծ անկումը գրանցելով 2020թ. երկրորդ եռամսյակում և սկսելով վերականգնվել դրանից հետո, սակայն վերջին զարգացումների արդյունքում 2020թ. չորրորդ եռամսյակում կանխատեսվում է վատթարացում՝ նախանշելով տնտեսությունների «W-աձև» զարգացում:

Մասնավորապես՝

* Մարտ ամսին հայտարարված արտակարգ դրության պայմաններում կիրառվեցին տնտեսական ակտիվության համատարած սահմանափակումներ, որոնք աստիճանաբար հանվեցին մինչև հունիս՝ առաջացնելով, հիմնականում երկրորդ եռամսյակում, առաջարկի և պահանջարկի էական բացասական շոկեր, երրորդ եռամսյակի հարաբերական կայուն իրավիճակից հետո, հոկտեմբերից սկիզբ առավ կորոնավիրուսի երկրորդ ալիքը և չնայած տնտեսական սահմանափակումների բացակայությանը, այնուամենայնիվ, այն իր բացասական ազդեցությունն է թողնելու տնտեսության վրա՝ կրճատելով աշխատուժի առաջարկը:
* Արցախյան պատերազմական գործողություններն իրենց բացասական արտացոլումն են գնտելու 2020թ. չորրորդ եռամսյակի, ինչպես նաև 2021թ. տնտեսական աճերի վրա:
* Համաձայն ԱՄՀ կանխատեսումների Հայաստանի հիմ­նական գործընկեր երկրների, այդ թվում` Ռուսաստանի, ԱՄՆ-ի, Չինաստանի և Եվրոգոտու արտաքին պահանջարկը 2020թ. կկրճատվի 5.4%-ով, իսկ 2021թ. կաճի 4.3%-ով[[12]](#footnote-12):
* Բլումբերգի ներկայացրած կանխատեսումների համաձայն 2020թ. նավթի համաշխարհային գները կնվազեն 36.7%-ով, իսկ 2021թ. կսկսեն վերականգնվել:
* Պղնձի համաշխարհային գները երրորդ եռամսյակից սկսել են վերականգնվել: Համաձայն Բլումբերգի գնահատականների պղնձի գները 2020 թ. կաճեն 3.2%‑ով, աճը կշարունակվի նաև 2021թ.:
* Արտաքին զարգացումներով, մասնավորապես Ռուսաստանի տնտեսական անկմամբ և երկրների միջև սահմանափակումներով պայմանավորված՝ 2020թ. գնահատվում է Ռուսաստանից դրամական փոխանցումների կրճատում, իսկ այլ երկրներից՝ աճ, արդյունքում 2020թ. գնահատվում է դրամական փոխանցումների փոքր անկում, իսկ 2021թ.՝ որոշակի վերականգնում:
* 2020թ. ենթադրվել է համավարկի հետևանքների չեզոքացմանն ուղղված խթանող հարկաբյուջետային միջոցառումների՝ 150 մլրդ դրամի ամբողջական օգտագործում, ինչպես նաև հաշվի են առնվել շահութահարկի կանխավճարների համակարգում իրականացված բարեփոխումների հետևանքով մոտ տնտեսավարող սուբյեկտների մոտ խնայված շրջանառու շուրջ 65 մլրդ դրամ միջոցները, (ինչը նշանակում է, որ, այլ հավասար պայմաններում, այդ նույն չափով պակաս հարկային եկամուտներ են հավաքագրվելու)[[13]](#footnote-13) և COVID-19-ի կանխարգելման և բուժման նպատակով առողջապահության ոլորտին հատկացված ծախսերի աճը, որը ըստ առկա վերջին տվյալների (նոյեմբերի 24-ի դրությամբ) կազմել է 22.9 մլրդ դրամ: Բացի այդ, հաշվի է առնվել նաև Արցախյան պատերազմական գործողություններով պայմանավորված պետական բյուջեի ծախսերի աճը:
* 2021թ. տնտեսության վերականգնման պայմաններում հարկաբյուջետային քաղաքականությունը կունենա փոքր զսպող ուղղվածություն` պայմաններ ստեղծելով միջնաժամկետում ՀՀ կառավարության պարտքի նվազման և հարկաբյուջետային կայնության ապահովման համար:
* ԿԲ-ն կարճաժամկետ հատվածում կշարունակի վարել խթանող դրամավարկային քաղաքականություն, և անհրաժեշտության դեպքում, կպահպանի քաղաքականության խթանող դիրքը նաև 2021թ.։

1.5. ԿՈՐՈՆԱՎԻՐՈՒՍԻ ՀԱՄԱՎԱՐԱԿԻ (COVID-19) ԱԶԴԵՑՈՒԹՅԱՆ ԳՆԱՀԱՏՈՒՄԸ ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ԸՆԴՀԱՆՈՒՐ ՀԱՎԱՍԱՐԱԿՇՌՈՒԹՅԱՆ DSGE ՄՈԴԵԼՈՎ

ՀՀ տնտեսության վրա կորոնավիրուսի համավարակի ազդեցությունը, դրա փոխանցումային մեխանիզմները, ինչպես նաև համավարակի տնտեսական հետևանքները մեղմելու նպատակով ՀՀ կառավարության կողմից իրականացվող միջոցառումների ազդեցությունը գնահատելու նպատակով կառուցվել է COVID-19 hամավարակի սցենար՝ կիրառելով ՀՀ ՖՆ հարկաբյուջետային քաղաքականության DSGE մոդելը։ Կառուցվել են արտաքին և ներքին շոկերի ազդեցության, ինչպես նաև հարկաբյուջետային քաղաքականության ազդեցության սցենարներ, որոնց արդյունքների հիման վրա մշակվել է 2021թ. Պետական բյուջեի մակրոտնտեսական և հարկաբյուջետային շրջանակները։ Ինչպես «ՄԺԾԾ 2021-2023» սցենարում, այնպես էլ «Բյուջե-2021» սկզբնական սցենարում ենթադրվում էր, որ ՀՀ տնտեսությունն, այսպես կոչված, «V-աձև» զարգացում է ունենալու, ավելի խորը անկմամբ և դանդաղ վերականգմամբ, ամենամեծ տնտեսական անկումը գրանցվելու է երկրորդ եռամսյակում, որից հետո երրորդ եռամսյակից սկսած տնտեսությունը սկսելու է վերականգնվել, սակայն հաշվի առնելով Արցախյան պատերազմի և կորոնավիրուսի համավարակի երկրորդ ալիքի ազդեցությունները, ընթացիկ տնտեսական զարգացումները և ՀՀ գործընկեր երկրների ԱՄՀ կողմից կանխատեսված տնտեսական աճերը՝ 2020թ. չորրորդ եռամսյակում կանխատեսվում է վատթարացում՝ նախանշելով տնտեսության «W-աձև» զարգացում և առավել դանդաղ վերականգնում՝ բացասական ազդեցություն թողնելով տնտեսության ներուժի վրա:

*Գծապատկեր 1.29. «ՄԺԾԾ-2021-2023», «Այլընտրանքային»[[14]](#footnote-14) և «Բյուջե-2021 Սկզբնական» և «Բյուջե-2021» սցենարներում ՀՆԱ կորուստները*



*Աղբյուրը՝ ՀՀ ՖՆ գնահատումներ և կանխատեսումներ:*

*Գծապատկեր 1.30. Տնտեսության արձագանքը ներքին և արտաքին շոկերին, հարկաբյուջետային քաղաքականության խթանող ազդեցությունը*



*Աղբյուրը՝ ՀՀ ՖՆ գնահատումներ և կանխատեսումներ: Գծապատկերներում ցուցանիշները ներկայացված են որպես իրենց հավասարակշիռ մակարդակներից, համապատասխանաբար, տոկոս կամ տոկոսային կետ շեղումներով*

*Գծապատկեր 1.31. Հարկաբյուջետային միջավայրը շոկերի ազդեցության ներքո և քաղաքականության իրականացումից հետո*

**

*Աղբյուրը՝ ՀՀ ՖՆ գնահատումներ և կանխատեսումներ: Գծապատկերներում ցուցանիշները ներկայացված են որպես իրենց հավասարակշիռ մակարդակներից տոկոսային կետ շեղումներով*

*Ներդիր 2. ՀՀ ՖՆ հարկաբյուջետային քաղաքականության DSGE մոդելը* (Fiscal Policy Strategy DSGE)

FPS DSGE մոդելը իր տեսակի մեջ առաջինն է, որը մշակվել է ՀՀ ՖՆ-ում և պատկանում է նախարարությանը: Մոդելի մշակումը կարևորագույն քայլ է ՀՀ ՖՆ-ում քանակական մակրոտնտեսական մոդելավորման ավանդույթի ձևավորման ուղղությամբ: Հարկաբյուջետային քաղաքականության մշակմանն ու իրականացմանն աջակցելու համար ՀՀ ՖՆ մակրոտնտեսական կանխատեսման և վերլուծության համակարգը անցել է զարգացման որոշ փուլեր` պարզ մեթոդներից մինչև կիսակառուցվածքային վիճակագրական մեթոդներ, ինչը սակայն, բավարար չէ հարկաբյուջետային քաղաքականության միջնաժամկետ և երկարաժամկետ բազմակողմանի հետևանքները վերլուծելու, ինչպես նաև արդյունավետ ու հետևողական ձևով քաղաքականության սցենարներ մշակելու համար։ Նշված խնդրին ինստիտուցիոնալ լուծում տալու նպատակով ՀՀ ՖՆ և ԱՄՀ համատեղ ջանքերով մշակվել է հարկաբյուջետային քաղաքականության ռազմավարության մոդելը, որը լիովին կալիբրացված, ստուգված և համապատասխանեցված է Հայաստանի տնտեսական զարգացումներին և մակրոտնտեսական քաղաքականությունների միտումներին, պատկանում է նախարարությանը և կարող է օգտագործվել հարկաբյուջետային և այլ մակրոտմտեսական քաղաքականությունների խնդիրների լայն դասի վերլուծության համար:

Այսպիսով, հարկաբյուջետային քաղաքականության ռազմավարության մոդելը ամբողջությամբ միկրո հիմքերով փոքր բաց տնտեսության դինամիկ ստոխաստիկ ընդհանուր հավասարակշռության (DSGE) մոդել է, որտեղ շեշտադրվում է հարկաբյուջետային քաղաքականությունը։

Մոդելի հիմնական կառուցվածքային հատկանիշներն են՝

* հարկաբյուջետային քաղաքականության գործիքների՝ հարկերի, պետական ծախսերի և պետական տրանսֆերտների առկայություն
* դրամավարկային քաղաքականության գործիքների առկայություն
* երկու խմբի տնային տնտեսություններ՝ համատեղ գոյատևող/խնայող (OLG) և սահմանափակ իրացվելիությամբ (ROT)
* տնտեսության արտահանելի և ոչ արտահանելի հատվածներ
* կապիտալ արտադրող ֆիրմաներ, վերավաճառողներ, արհմիություններ։

Մոդելում կան նաև վարքագծային հատկանիշներ, որոնց շնորհիվ տարբեր խմբերի տնային տնտեսություններն ու ֆիրմաները որոշակի ձևով են արձագանքում հարկաբյուջետային քաղաքականության փոփոխություններին: Մոդելը հիմնվում է տնտեսական գործակալների վարքագծի վրա և թույլ է տալիս բացահայտել հարկաբյուջետային քաղաքականության բազմակողմանի ազդեցությունները, ինչը դժվար է իրագործել վիճակագրական մոդելների միջոցով։ Այսպիսով, նշված գործիքի միջոցով հնարավոր է դառնում հասկանալ քաղաքականության փոփոխությունների մակրոտնտեսական ազդեցությունները, դրանց փոխանցումային մեխանիզմը և քանակապես գնահատել հարկաբյուջետային քաղաքականության ազդեցությունները տնտեսական զարգացումների վրա միջին և երակարաժամկետ հատվածներում:

1.5.1. Ներքին շոկերի ազդեցությունը

Համաճարակի կանխարգելման նպատակով կիրառված ներքին սահմանափակումների, կորոնավիրուսով վարակման արդյունքում զբաղվածների կրճատման, Արցախյան պատերազմական գործողությունների հետևանքով տնտեսությունում ձևավորվում են և՛ առաջարկի, և՛ պահանջարկի բացասական շոկեր:

Շոկերը կալիբրացվել են վերոնշյալ գործոնների ազդեցությունների վերաբերյալ կատարված առանձին ՀՀ ՖՆ գնահատումների հիման վրա (2020թ համար ՀՆԱ-ի շուրջ 6.7% կորուստ[[15]](#footnote-15))։ Այսպիսով, կիրառվող սահմանափակումների, վարակման հետևանքվ զբաղվածության կրճատման, պատերազմական գործողությունների հետևանքով խաթարվում է տնտեսությունում արտադրանքի թողարկման գործընթացը, բարձրանում են արտադրական ծախսերը, որոնք հանգեցնում են աշխատուժի և ներդրումների նկատմամբ պահանջարկի նվազման, ինչն էլ իր հերթին առաջացնում է հավելյալ զբաղվածության կրճատում և աշխատավարձերի նվազում, արդյունքում տնտեսությունում կրճատվում է տնօրինվող եկամտի մակարդակը՝ առաջացնելով նաև մասնավոր պահանջարկի անկում, արդյունքում տնտեսությունը կրում է ոչ միայն ցիկլային անկում, այլ նաև ներուժային:

1.5.2. Արտաքին շոկերի ազդեցությունը

Համաճարակի հետևանքով առաջացած արտաքին տնտեսական շոկերի ազդեցությունները ՀՀ տնտեսության վրա գնահատելու համար դիտարկվել են արտաքին պահանջարկի նվազման, դրամական փոխանցումների կրճատման և երկրի ռիսկ պրեմիայի բարձրացման շոկեր, որոնց կալիբրացման համար հիմք են հանդիսացել ԱՄՀ կանխատեսումները և ՀՀ ՖՆ գնահատումները։ Մասնավորապես, 2020թ. համար ենթադրվել է ՀՀ գործընկեր երկրներում տնտեսական աճերի միջինում 7.4 տոկոսային կետ դանդաղում[[16]](#footnote-16), ամենամեծ անկումն ենթադրվել է 2020թ. երկրորդ եռամսյակում, որոշակի կայունացում երրորդ եռամսյակում և վատթարացում չորրորդ եռամսյակում, 2021 թ. դանդաղ վերականգնում, դրամական փոխանցումների շուրջ 2.1% կրճատում և երկրի ռիսկ պրեմիայի (1.1 տոկոսային կետ[[17]](#footnote-17)) բարձրացում:

Այսպիսով, արտաքին շոկերի ազդեցության արդյունքում նվազում է արտահանման պահանջարկը և կրճատվում դրամական փոխանցումների ներհոսքը: Արտահանման պահանջարկի նվազման հետևանքով կրճատվում են արտահանելի հատվածում արտադրության ծավալները և զբաղվածության մակարդակը՝ հանգեցնելով նաև ներքին պահանջարկի թուլացման: Դրամական փոխանցումների կրճատումը հանգեցնում է տնօրինվող եկամտի կրճատման, և հետևաբար՝ տնտեսությունում մասնավոր պահանջարկի նվազման: Ներքին և արտաքին պահանջարկի թուլացումը ստիպում է կրճատել ընդհանուր թողարկման ծավալները և ներդրումային ծախսերը: Արդյունքում տնտեսությունում առաջանում են միաժամանակ առաջարկի և պահանջարկի անկում, որն Էլ իր հերթին նվազեցնում է ինչպես ՀՆԱ փաստացի մակարդակը, այնպես էլ երկարաժամկետ ներուժային մակարդակը:

1.5.3. Հարկաբյուջետային շոկերի ազդեցությունը

Կորոնավիրուսի ազդեցությունների մեղմանն ուղղված հարկաբյուջետային քաղաքականության (ՀՀ կառավարության աջակցության փաթեթներ) արձագանքը պարունակում է սոցիալական և տնտեսական աջակցության, ինչպես նաև մասնավոր ներդրումների խթանմանն ուղղված միջոցառումներ՝ 150 մլրդ դրամ ընդհանուր ծավալով: Բացի այդ, կառավարության հակաճգնաժամային ծրագրերը ներառում են նաև մի շարք հարկային քաղաքականության ոլորտի միջոցառումներ (առավել մանրամասն ներկայացված է ներդիր 3-ում), որոնք հաշվի առնելով, ընդհանուր հակաճգնաժամային փաթեթը (առանց COVID-19 կանխարգելման և բուժմանն ուղղված առողջապահական ծախսերի) կազմում է 215.0 մլրդ դրամ[[18]](#footnote-18), կամ 2020թ.-ի սպասվող ՀՆԱ-ի շուրջ 3.5%-ը:

Աղյուսակ 1.3. Կորոնավիրուսի ազդեցությունների մեղմանն ուղղված միջոցառումների հիմնական ուղղությունները

|  |  |  |  |  |
| --- | --- | --- | --- | --- |
| Օժանդակության ծրագրեր | | | Հարկաբյուջետային ազդեցություններ | Սպասվող արդյունքներ |
| Տնտեսական աջակցության ծրագրեր | 20 մլրդ դրամ ծավալով սուբսիդավորման ծրագրեր | Ընթացիկ ծախսերի աճ | | Ամբողջական պահանջարկի խթանում և մասնավո հատվածի իրացվելիության խնդիրների մեղմում |
| 10 մլրդ դրամ ծավալով համաֆինանսավորման և վերաֆինանսավորման ծրագրեր | Պետական վարկավորման աճ (պակասուրդի գործառնություններ) | |
| 30 մլրդ դրամ սոցիալական աջակցության ծրագրեր | | | Ընթացիկ ծախսերի աճ |
| 10 մլրդդրամ պահուստային գումարներ՝ հնարավոր վերաբաշխումների համար | | | Ընթացիկ ծախսերի աճ |
| 80 մլրդ դրամ մասնավոր ներդրումների խթանման ծրագրեր | | | Պետական վարկավորման աճ (պակասուրդի գործառնություններ) | Մասնավոր ներդրումների աճ |
| Շահութահարկի կանխավճարների համակարգի բարեփոխում և 2020թ.-ի երկրորդ եռամսյակի համար հարկատուներին շահութահարկի կանխավճարների վճարումից ազատում | | | Հարկային եկամուտների նվազում | 2020թ. հարկատուների ընթացիկ իրավցելիության խնդիրների մեղմում և շահութահարկի՝ որպես հակապարբերաշրջանային ազդեցության գործիքի դերի մեծացում |

Վերոնշյալ միջոցառումների իրականացումը նպաստում է մասնավոր սպառման և ներդրումների վերականգնմանը, ինչի արդյունքում զբաղվածության և իրական աշխատավարձի անկումը լինում է ավելի փոքր, տնտեսական աճի անկումը մեղմվում է մոտ 2.2 տոկոսային կետով և տնտեսության վերականգնումը տեղի է ունենում ավելի արագ:

1.6. ՄԱԿՐՈՏՆՏԵՍԱԿԱՆ ԿԱՆԽԱՏԵՍՈՒՄՆԵՐԻ ՌԻՍԿԵՐԸ

Կանխատեսման առկա ռիսկերը պայմանավորվում են ինչպես արտաքին, այնպես էլ ներքին տնտեսական գործոններով, որոնք կարող են հանգեցնել ինչպես տնտեսական աճի տեմպերի ավելացմանը, այնպես էլ նվազմանը՝ ներկայացված կենտրոնական կանխատեսումների համեմատ: Ռիսկերի տեղի ունենալու դեպքում շեղումներ կարձանագրվեն սույն փաստաթղթի 1.4 բաժնում ներկայացված ենթադրություններից՝ հանգեցնելով մակրոտնտեսական կանխատեսումներից շեղումների և դրա հետևանքով էլ հարկաբյուջետային շրջանակի ցուցանիշների շեղման։

Պետք է նշել, որ համաշխարհային տնտեսության զարգացման ընթացքը մեծապես կախված է COVID-19 համավարակի հաղթահարմանն ուղղված առողջապահական միջոցառումներից։ Այս պայմաններում, անորոշության մեծ աստիճանից ելնելով՝ ինչպես աշխարհի և ՀՀ գործընկերների, այնպես էլ ՀՀ տնտեսական աճի կանխատեսումներում առկա են դեպի ներքև ռիսկեր։

1. ՀՀ տնտեսական աճի դեպի ներքև ուղղությամբ ռիսկեր՝

* Արտաքին միջավայրից բխող դեպի ներքև ռիսկերը կապված են համաշխարհային տնտեսական ավելի խորը անկման և կորոնավիրուսի համավարակի երկրորդ ալիքի տարածման ու նոր հնարավոր սահմանափակումների կիրառման հետևանքով տնտեսական կորուստների, երկրների սահմանների բացման և փոխադրումների սահմանափակումների վերացման ընթացքի անորոշությունների, ինչպես նաև հումքային ապրանքների գների ոչ բարենպաստ տատանումների հետ։
* Ներքին միջավայրից բխող դեպի ներքև ռիսկերը կապված են ՀՀ-ումկորոնավիրուսի համավարակի տարածման անորոշությունների, երկրորդ ալիքի հետևանքով հետագա տնտեսական կորուստների, ՀՀ կառավարության աջակցության փաթեթների (մասնավորապես ներդրումների խթանմանն ուղղված՝ 80 մլրդ դրամ փաթեթի) ազդեցության ավելի դանդաղ դրսևորման, ՀՀ կառավարության կառուցվածքային բարեփոխումների և ներդրումների խթանման քաղաքականության ակնկալվող արդյունքների սպասվածից ավելի ուշ արտահայտման հետ:
* Դեպի ներքև ռիսկեր կարող են առաջանալ Արցախյան պատերազմի հետագա սոցիալ-տնտեսական ազդեցությունների, ինչպես նաև Արցախյան հակամարտության հետ կապված անորոշություններից:

1. Տնտեսական աճի դեպի վերև ուղղությամբ ռիսկեր՝

երքին միջավայրից բխող դեպի վերև ռիսկերը կապված են տնտեսության վերականգմանը (մասնավորապես՝ արտահանման և ներդրումների խթանման ուղղությամբ) և Արցախյան պատերազմի բացասական սոցիալ-տնտեսական հետևանքների մեղմանն ուղղված ՀՀ կառավարության միջոցառումների հետ, ։

Տնտեսական աճի ռիսկերը ներկայացված են ներքոնշյալ Գծապատկեր 1.32-ում և Աղյուսակ 1.4-ում:

*Գծապատկեր 1.32. Իրական ՀՆԱ աճի կանխատեսման հավանականությունների բաշխումը (Fan Chart)*

Աղբյուրը՝ ՀՀ ՖՆ գնահատումներ և կանխատեսումներ

*Աղյուսակ 1.4. Իրական ՀՆԱ-ի աճի կանխատեսման հավանականությունների բաշխումը, (կուտակային*)[[19]](#footnote-19)

|  |  |  |  |  |
| --- | --- | --- | --- | --- |
| Տնտեսական աճի միջակայքը, % | Տնտեսական աճի` տվյալ միջակայքում ձևավորվելու հավանականությունը, % | | | |
| 2021 I եռ. | 2021 II եռ. | 2021 III եռ. | 2021 IV եռ. |
| (-2)-0 | 22.6 | 18.0 | 16.4 | 15.8 |
| 0-2 | 10.3 | 21.2 | 19.9 | 19.3 |
| 2-4 | 1.0 | 20.3 | 20.8 | 20.5 |
| 4-6 | 0.0 | 8.2 | 12.3 | 13.5 |

Ինչպես երևում է Գծապատկեր 1.32-ից, 2021թ. տնտեսական աճի ձևավորման ամենաբարձր հավանականությունը գտնվում է կենտրոնական կանխատեսումները պարունակող համապատասխան միջակայքում (Գծապատկեր 1.32-ում այն մուգ կարմիր է, իսկ Աղյուսակ 1.4-ում՝ հոծ նշումով), իսկ իրական ՀՆԱ-ի տարեկան աճի կենտրոնական կանխատեսումներից շեղման ռիսկերում ավելի մեծ են դեպի ներքև ռիսկերը:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1.7. ՀԱՄԵՄԱՏՈՒԹՅՈՒՆ ՆԱԽՈՐԴ ԿԱՆԽԱՏԵՍՈՒՄՆԵՐԻ ՀԵՏ  *Աղյուսակ 1.5. ՀՆԱ-ի կանխատեսումները 2021-2023 թթ. ՄԺԾԾ-ով և 2020թ. և 2021թ. պետական բյուջեներով*   |  |  |  |  |  | | --- | --- | --- | --- | --- | | Ցուցանիշներ | Ծրագիր | 2019 | 2020 | 2021 | | *փաստ\*/կանխ.* | *կանխ.* | *կանխ.* | | Անվանական ՀՆԱ, մլրդ դրամ | *2021 Պետական բյուջե* | 6,569.0 | 6,075.9 | 6,395.3 | | *2021-2023 ՄԺԾԾ* | 6569.0 | 6,505.1 | 7,143.0 | | *2020 Պետական բյուջե* | 6,566.5 | 7,095.1 | - | | Տնտեսական (իրական ՀՆԱ-ի) աճ, % | *2021 Պետական բյուջե* | 7.6 | -7.9 | 3.2 | | *2021-2023 ՄԺԾԾ* | 7.6 | -2.6 | 7.0 | | *2020 Պետական բյուջե* | 6.3 | 4.9 | - | | ՀՆԱ-ի դեֆլյատորի աճ, % | *2021 Պետական բյուջե* | 1.5 | 0.4 | 2.0 | | *2021-2023 ՄԺԾԾ* | 1.5 | 1.7 | 2.7 | | *2020 Պետական բյուջե* | 2.9 | 3.0 | - |   \* *2021-2023 ՄԺԾԾ և 2021 պետական բյուջեի համար 2019թ. ցուցանիշները փաստացի են*  Աղբյուրը ՝ ՀՀ ՖՆ կանխատեսումներ  *Աղյուսակ 1.6. Ընթացիկ հաշվի կանխատեսումները 2021-2023 թթ. ՄԺԾԾ-ով և 2020թ. և 2021թ. պետական բյուջեներով*   |  |  |  |  |  | | --- | --- | --- | --- | --- | | Ցուցանիշներ | Ծրագիր | 2019 | 2020 | 2021 | | *փաստ\*/կանխ.* | *կանխ.* | *կանխ.* | | Ընթացիկ հաշիվ, մլն ԱՄՆ դոլար | *2021 Պետական բյուջե* | -987.5 | -731.7 | -772.3 | | *2021-2023 ՄԺԾԾ* | -987.5 | -1,247.3 | -1,020.0 | | *2020 Պետական բյուջե* | -943.9 | -862.5 | - | | Ընթացիկ հաշիվ, %-ով՝ ՀՆԱ-ի նկատմամբ | *2021 պետկան բյուջե* | -7.2 | -5.9 | -6.1 | | *2021-2023 ՄԺԾԾ* | -7.2 | -9.7 | -7.3 | | *2020 Պետական բյուջե* | -7.0 | -6.0 | - |   \* *2021-2023 ՄԺԾԾ և 2021 պետական բյուջեի համար 2019թ. ցուցանիշները փաստացի են*  Աղբյուրը ՝ ՀՀ ՖՆ կանխատեսումներ |

1. Կապիտալ ներդրումներում ներառված չէ պաշարների փոփոխությունը, ներկայացված են միայն հիմնական միջոցներում կատարված կապիտալ ներդրումները, քանի որ 2019թ.-ից ՀՀ ՎԿ կողմից պաշարների փոփոխությունը հաշվառվում է որպես հաշվեկշռող գործոն կամ այլ կերպ՝ վիճակագրական սխալները ներառվում են դրա մեջ: [↑](#footnote-ref-1)
2. ՀՀ երկրի ռիսկի հավելավճարը՝ կորոնավիրուսի առաջին ալիքի ազդեցության որոշակի կայունացումից հետո, սեպտեմբերի 28–ից սկսել է բարձրանալ՝ պայմանավորված Արցախյան պատերազմական գործողություններով: [↑](#footnote-ref-2)
3. Երկրի ռիսկի հավելավճարները հաշվարկված են որպես տվյալ երկրի եվրոպարտատոմսերի (դոլարային արժույթով) և ԱՄՆ համապատասխան ժամկետայնությամբ գանձապետական պարտատոմսերի եկամտաբերությունների տարբերություն (պարտատոմսերի մարման ժամկետները նշված են երկրների անվանումների կողքը՝ փակագծերում): [↑](#footnote-ref-3)
4. *Աղբյուրը՝ Fiscal Monitor: Policies for the Recovery: October 2020.* <https://www.imf.org/en/Publications/FM/Issues/2020/09/30/october-2020-fiscal-monitor>: [↑](#footnote-ref-4)
5. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը հաշվարկներում ներկայացված չէ, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված ամսական արտադրության տատանողականության հարթեցման անհրաժեշտությամբ: [↑](#footnote-ref-5)
6. 2020թ. ՀՀ ՎԿ կողմից աշխատանքի շուկայի վիճակագրության վերանայված մեթոդաբանության համաձայն աշխատանքի շուկայի ցուցանիշները հաշվարկվում են ոչ թե առկա, այլ մշտական բնակչության թվի հիման վրա: [↑](#footnote-ref-6)
7. ՀՀ ՖՆ գնահատական, որը տրված է ՀՀ ՎԿ-ի ՀՆԱ-ի պաշտոնական տվյալների ըստ պահանջարկի բաղադրիչներից անցում կատարելով Վճարային հաշվեկշռի բաղադրիչների, համաձայն որի երրորդ եռամսյակում ծառայությունների արտահանման նվազումը գնահատվում է՝ 77.4%, իսկ կուտակային՝ 56%: [↑](#footnote-ref-7)
8. ՀՀ ՖՆ գնահատական, որը տրված է ՀՀ ՎԿ-ի ՀՆԱ-ի պաշտոնական տվյալների ըստ պահանջարկի բաղադրիչներից անցում կատարելով Վճարային հաշվեկշռի բաղադրիչների, համաձայն որի երրորդ եռամսյակում ծառայությունների ներմուծման նվազումը գնահատվում է՝ 77.5%, իսկ կուտակային՝ 59.6%: [↑](#footnote-ref-8)
9. *Տե՛ս Ֆինանսական կայունության հաշեվտվություն, 2020/1, ՀՀ ԿԲ*, <https://www.cba.am/AM/pperiodicals/Stability%20report_I_20.pdf>։ [↑](#footnote-ref-9)
10. *ՀՀ ֆինանսների նախարարության հարկաբյուջետային քաղաքականության դինամիկ ստոխաստիկ ընդհանուր հավասարակշռության մոդելը մշակվել է 2018-2020թթ. ընթացքում՝ ԱՄՀ կողմից տրամադրված տեխնիկական աջակցության շրջանակներում, ավելի մանրամասն տես Ներդիր 2.-ում:* [↑](#footnote-ref-10)
11. 2021 թ. պետական բյուջեի հիմքում դրվող մակրոշրջանակի սկզբնական կանխատեսումներն իրականացվել են օգոստոս ամսին: [↑](#footnote-ref-11)
12. ՀՀ գործընկեր երկրների տնտեսական աճերի 2020 և 2021 թթ. ԱՄՀ կողմից հոկտեմբեր ամսվա կանխատեսումները և նախորդ կանխատեսումների հետ համեմատականը ներկայացված են Աղյուսակ 1.2.-ում [↑](#footnote-ref-12)
13. Առավել մանրամասն ներկայացված է Ներդիր 3-ում։ [↑](#footnote-ref-13)
14. «Այլընտրանքային» սցենարը կառուցվել է 2021-2023 ՄԺԾԾ գործընթացի ժամանակ, որը ենթադրում էր հիմնական սցենարի համեմատ արտաքին և ներքին ավելի ուժգին և երկարատև բացասական շոկերի դրսևորումներ [↑](#footnote-ref-14)
15. Սկզբնական գնահատումներով ներքին շոկերը հանգեցնում էին ՀՆԱ-ի 3-3.5% կորստի, սակայն վերջին զարգացումներով պայմանավորված ազդեցությունը գնհատվել է ավելի խորը՝ շուրջ 6.7%: [↑](#footnote-ref-15)
16. ԱՄՀ կանխատեսւոմներով, արտաքին պահանջարկը սկզբնական կանխատեսումներում օգտագործված գնահատականի համեմատ 2%-ային կետով վերանայվել է դրական ուղղությամբ՝ իր դրական նպաստումն ունենալով ՀՀ տնտեսական աճի գնահատականի վրա: [↑](#footnote-ref-16)
17. Պատերազմական գործողություններով պայմանավորված Սեպտեմբերի 28-ից ՀՀ երկրի ռիսկի հավելավճարը սկսել է բարձրանալ (2019 թ. հունվար- 2020 թ. նոյեմբեր ժամանակահատվածի հետագիծը՝ տե՛ս Գծապատկեր 1.6.-ում), արդյունքում ռիսկ պրեմիայի շոկի գնահատատականը սկզբնական կանխատեսումների համեմատ վերանայվել է 0.3%-ային կետով: [↑](#footnote-ref-17)
18. 215.0 մլրդ դրամն ունի հետևյալ կառուցվածքը. 150 մլրդ դրամ՝ սոցիալ-տնտեսական միջոցառումների փաթեթների գծով ծախսեր, 65 մլրդ դրամ՝ շահութահարկի կանխավճարների համակարգի վերանայման և տրամադրված հարկային արձակուրդի արդյունքում չստացված հարկային եկամուտներ: [↑](#footnote-ref-18)
19. *Աղյուսակի 1-ին սյունը իրենից ներկայացնում է տնտեսական աճի հնարավոր միջա­կայքերը, իսկ 2-ից 5-րդ սյուները` համապատասխան միջակայքերում տնտեսական աճի գտնվելու հավանականությունները։ Աղյուսակում ներկայացվել են տնտեսական աճի ամենահավանական միջակայքերը, որոնք միասին ծածկում են բաշխման ընդհանուր հավանականության շուրջ 70%-ը, այսինքն` հավանականությունը, որ տնտեսական աճը կգտնվի -2%-ից 6% միջակայքում, կազմում է մոտ 70%:* [↑](#footnote-ref-19)